Rúmlega 170 manns gistu á Laugarbakka í nótt eftir að vörubíll lokaði þjóðvegi eitt við Hvammstanga. Flestir fóru á Hótel Laugarbakka, sem var opnað í snatri, auk þess sem opnuð var fjöldahjálparstöð. Fjölmennar björgunarsveitir tóku þátt í aðgerðum.
Björgunarsveitir voru kallaðar út á áttunda tímanum í gær til aðstoða bíla sem sátu fastir á þjóðvegi eitt við Hvammstanga. Þar hafði flutningabíll runnið til og sat fastur þvert yfir veginn. Bílar voru fastir beggja vegna við. Fjörutíu og fimm manns úr fjórum björgunarsveitum tóku þátt í aðgerðum. Ævar Smári Marteinsson er í aðaðgerðastjórn.
Upphaflega voru þetta bara þrír bílar sem voru fastir þarna. En svo kom í ljós þegar nær var komið að þetta voru einhvers staðar á milli 100 og 150 bílar sem voru orðnir stopp þarna og vörubíll sem þveraði veginn."
Ævar segir að ágætlega hafi gengið að aðstoða ökumenn og var öllum komið í skjól í gærkvöldi. Á Hvammstanga gistu fimmtán manns en flestir fóru á Laugarbakka.
Bæði er hótel á Laugarbakka, þar sem við komum fyrir alveg þó nokkrum mannskap, og svo var opnuð fjöldahjálparstöð í félagsheimilinu á Laugabakka. -Voru margir þar?- Þetta voru eitthvað á milli 10 og 20 í fjöldahjálparstöðinni og í heildinni sem gisti á Laugabakka voru á milli 160 og 170 manns."
Örn Arnarsson hóteleigandi hafði hraðar hendur og opnaði Hótel Laugarbakka í gærkvöldi.
Það var bara þannig, síminn byrjaði að hringja og bílar að streyma inn á bílastæðið hjá okkur og inn um hurðina. -Og þá var ekkert annað að gera en að kalla út kokk og búa um rúm?- Já, já, það var bara þannig, það var bara hringt á alla sem voru á staðnum gátu komið þannig að þetta var ansi magnað. Fólk var mjög ánægt já og bara fegið að komast í skjól og í rúm svo fengu allir grillaðar samlokur, franskar og kokteil þannig að það voru öll börn með fulla maga og fullorðnir líka."
Tæplega 200 manns þurftu að gista á Laugabakka og Hvammstanga í nótt eftir að vörubíll lokaði þjóðvegi eitt við Hvammstanga. Vegurinn var opnaður aftur í morgun. 